NaiveNeuron/SloPal huggingface dataset:
Bugár, Béla, podpredseda NR SR (2011-05-18):
Páni poslanci, nemá význam, toto nie je dôstojné, takže prerušujem rokovanie a... (Nesúhlasná reakcia z pléna.) Môžte, páni poslanci, môžte kričať aj vy, pán poslanec Kaliňák, nech sa páči. (Reakcia poslanca.) Hanbiť sa môžte, ale za vaše pokriky. Takže prerušujem rokovanie, páni poslanci, pokračovať budeme o 14.00 hod. Tak ako sme sa dohodli, dnes hlasovanie poobede nebude, nakoľko viacerí kolegovia idú na ZMOS, teda na snem ZMOS-u, takže zajtra o 11.00 hod. budeme pokračovať hlasovaním. (Reakcie z pléna.) Pani poslankyne, ešte na výbory. Pani poslankyňa Laššáková.
A. Belousovová, podpredsedníčka NR SR: (2008-12-04):
Pýtam sa, či sa niekto z poslancov hlási v rámci tohto bodu ústne. Ústne sa do rozpravy prihlásil pán poslanec Kahanec, pani poslankyňa Sárközy, pán poslanec Slafkovský, pani poslankyňa Rosová, pani poslankyňa Sabolová. To je všetko. Končím možnosť prihlásiť sa ústne. Slovo má pán poslanec Kahanec, nech sa páči.
Baška, Jaroslav, poslanec NR SR (2014-12-11):
Ďakujem veľmi pekne za slovo. Vážený pán minister, vážení páni poslanci, poslankyne, nebudem hovoriť a vyjadrovať sa k tejto faktickej k rozpočtu. Čo sa týka tohto materiálu a vlastne pokračovania tej aktívnej činnosti našich vojakov, našich ozbrojených síl v Afganistane, to ozaj kvitujem, je to dobré. Stálo to medzinárodné spoločenstvo naozaj veľmi veľa finančných prostriedkov, celá misia ISAF, a nemôžeme si dovoliť nikto, ktorý tam určitým spôsobom fungoval v tejto misii ISAF, aby sme tam odtiaľ odišli len tak bez ničoho, ale musíme naozaj aj touto našou prítomnosťou 66 vojakov od budúceho roka podporiť a ďalej pokračovať vo výcviku afganských národných bezpečnostných zložiek. Som veľmi rád, že tento mandát, o ktorom sa tu dnes rozpráva, je bez tzv. national caveats, národných obmedzení, čiže je tuná celý priestor tejto misie a časovo je to tiež neobmedzené, resp. obmedzené ukončením tejto misie. Ja som veľmi rád, že ministerstvo obrany prišlo práve s takýmto návrhom bez národných obmedzení.
Figeľ, Ján, podpredseda NR SR (2013-06-21):
Ďalším poslancom prihláseným do rozpravy je Zsolt Simon, nevidím ho tu. Nech sa páči, Igor Matovič.
Blaha, Ľuboš, poslanec NR SR (2017-05-16):
Ďakujem, pán predsedajúci, dajte, prosím, hlasovať, že Národná rada berie aj túto správu na vedomie.
Laššáková, Jana, podpredsedníčka NR SR (2014-04-02):
Pán poslanec Matovič, nech sa páči.
M. Číž, podpredseda NR SR: (2008-09-11):
Prosím vás pekne, ak dovolíte, ešte pre istotu teraz otváram rozpravu a pýtam, kto sa do rozpravy hlási ústne, aby sme pred prerušením to vedeli. Registrujem pani poslankyňu Sárközy, pani poslankyňu Gibalovú. Ak je to všetko, uzatváram možnosť prihlásiť sa do rozpravy ústne a prerušujem rokovanie o tomto bode programu. Vážené kolegyne, kolegovia, je už 17.03 hodina, takže pristúpime k hlasovaniu. Vyhlasujem krátku 3-minútovú prestávku, aby sme mohli v pokoji zaujať miesta v laviciach. (Prestávka.) (Po prestávke.)
Puci, Róbert, poslanec NR SR (2018-12-04):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre hospodárske záležitosti, ďalej aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali dnes do 14. 00 hod.
Kuffa, Filip, poslanec NR SR (2023-05-17):
Len dovolím si znova podotknúť to, že týmito pozmeňujúcimi návrhmi máme v podstate, máme za cieľ to, aby sa tu na Slovensku nezničil chov vyše 70-ročný muránskeho norika, ktorý je našim plemenom, má tu svoju tradíciu, opomenul som ešte v rozprave spomenúť aj to, že na Slovensku bol ešte jeden štátny podnik, ktorý dnes už neexistuje Lesopoľnohospodársky majetok Ulič ten zas choval dojnice slovenské, straku... slovenskú strakatú a aj v tomto národnom parku je chov tohto nášho národného plemena ohrozený, a preto práve tieto pozmeňujúce návrhy sme podali, pretože ministerstvo životného prostredia vedelo o tom, že spravilo chybu, nechcelo si ju uznať, tak sme prišli s touto poslaneckou iniciatívou, aby sa napravil tento stav a hlavne, aby ostal zachovaný chov koní na Muránskej planine a slovenských strakatých v Poloninách.
L. Miklós, minister životného prostredia SR: (2003-11-05):
Tie návrhy, ktoré predniesol pán poslanec Köteles, tie majú vylepšujúci a upresňujúci charakter, takže plne ich rešpektujeme. To, čo navrhol pán poslanec Baška a pán poslanec Číž, to sú zmeny určité v územnom členení Slovenska, tak k tomu by som chcel povedať len pár slov. Predovšetkým tá väčšia zmena sa týka tej Senice a Skalice. K tomu by som len chcel povedať pre plénum to, že my sme druhostupňové úrady štátnej správy v životnom prostredí prispôsobovali predovšetkým povodiam, prirodzeným povodiam, pretože druhostupňová štátna správa v životnom prostredí bude mať gro svojej činnosti práve v otázkach vody a rámcová smernica o vodách hovorí, že sa majú vytvoriť orgány štátnej správy pre prirodzené povodia. To bol náš návrh, a preto pokiaľ ide o Skalicu a Senicu, keďže patrí do povodia Moravy a Dunaja a sídlo povodia je v Bratislave, sme to takto riešili. Na druhej strane musím povedať, že dá sa to prežiť aj inými návrhmi, nechám to na vás, páni poslanci, tak, ako ste sa dohodli vo svojich kluboch. Čo sa týka toho Púchova, toho, čo povedal pán poslanec Baška, tú podstatu je možné chápať aj tak, ako on to predniesol, ale znovu je moje stanovisko to isté, tak ako ste sa dohodli v kluboch, tak my s tým budeme môcť žiť podľa vašich rozhodnutí. Ja by som vás prosil, pani poslankyne, páni poslanci, aby ste podporili návrh zákona o štátnej správe v životnom prostredí. Ďakujem pekne.
P. Paška, predseda NR SR: (2007-03-27):
J. Kubiš, minister zahraničných vecí SR: Takže, pán predseda, ďakujem veľmi pekne. Vždycky budem komunikovať veľmi otvorene, veľmi jasne, veľmi ústretovo, veľmi vecne. Ďakujem veľmi pekne. (Potlesk.)
Nemky, Martin, poslanec NR SR (2019-03-27):
Prosím, pán predseda, aby ste dali hlasovať o tom, že Národná rada prerokuje vládny návrh zákona v druhom čítaní.
Borguľa, Martin, poslanec NR SR (2021-01-12):
Ďakujem za vašu faktickú poznámku, pán kolega. Ja som neni fanúšikom ani v osobnom, ani v profesnom živote takých princípov, že niečo sa nedá. Ja to veľmi nerád počujem. Ono ten, kto nechce, hľadá dôvody, ten, kto chce, hľadá spôsoby, ja neviem ako, musím priznať, naozaj neviem ako, ale však od toho máme vládu, od toho máme legislatívcov, ktorí možno, a v tom spočívala moja výzva, využijú 40 dní na to, aby sme prijímali také normy, ktoré nebudú v rozpore so základnými ľudskými právami na jednej strane, na druhej strane pomôžu riešiť pandemickú situáciu. No a keď nie, tak ja veľmi prosím, aby pri ďalšom núdzovom stave, a ja naozaj dúfam, že už nebude musieť byť vyhlasovaný, lebo mne to proste znie absurdne, ten núdzový stav bude kvalitne zdôvodnený tak, aby sme vedeli všetky zákutia. Koniec koncov aj vy ste boli určite tým poslancom, ktorý bojoval proti kešovým platbám v miliónových výškach. Určite keď tu niekto predložil limity, že môžte kešové operácie robiť do 
5-tisíc/15-tisíc euro, tak ste hlasovali za to. A určite asi s tým tiež teraz nesúhlasíte, že tento limit jednoducho je, sú z neho prázdniny. Dneska môžte za 12 mil. ísť do Five Star Residence, ak sú na predaj, môžte kúpiť za 12 mil. euro byty, alebo koľko bola tá suma. Takto to, žiaľ, je. Na tieto úskalia sme neboli upozornení a bol by som rád, keby v tých zdôvodneniach sme aj takéto podrobnosti sa dozvedeli. Ďakujem.
Šeliga, Juraj, poslanec NR SR (2020-05-15):
Ďakujem. No už vidím, kam to bude smerovať, pán poslanec Štefan Kuffa, len vás poprosím, naozaj dajte pozor, aby ste sa prihlásili počas vystúpenia, lebo kolegovia sa na to sťažujú a chcem, aby aj pre vás, aj pre nich platil rovnaký meter. A teraz tie faktické poznámky. Pán poslanec Herák, nech sa páči.
Vašečka, Richard, poslanec NR SR (2015-09-30):
Ďakujem za slovo. Ja by som chcel znova zopakovať ten návrh a požiadavku, aby ste zvolali poslanecké grémium. Odôvodnenie: preto je určené, aby tu boli tri opozičné kluby, že to nie je nápad jednotlivého poslanca. Tá situácia je neštandardná. Podľa nás bezodkladne znamená hneď a nevidíme žiaden dôvod, ak by, ak by tá situácia nebola taká a netýkala sa tejto veci. To, že pán minister vystúpi v rozprave, je fajn a je to prejav dobrej vôle, ale reagovať faktickými poznámkami je úplne niečo iné, ako keď so závažným pozmeňujúcim a vládnym návrhom prídete úplne na koniec rozpravy, kde sa o tom už nedá diskutovať. To, že to má nejaké politické hľadiská, preto si myslím, že je dobré, aby sa stretol ten poradný orgán aby sme si to vydiskutovali, pretože budeme vysoko pravdepodobne žiadať, aby sa otvorila rozprava, aby sme znova mohli vystúpiť alebo aby sa to vrátilo do výborov. Takže je to vážna vec, bez ktorej podľa mňa nemožno pokračovať.
Kazda, Radovan, poslanec NR SR (2022-06-22):
Teraz pristúpime k hlasovaniu o pozmeňujúcich návrhoch z rozpravy. Prvý pozmeňujúci návrh som podal ja a zároveň som požiadal vyňať na osobitné hlasovanie body 14, 18, 49 a 50 tohto pozmeňujúceho návrhu. Dajte, prosím, hlasovať o mojom pozmeňujúcom návrhu v znení bez týchto bodov, teda bez bodu 4, 18, 49 a 50.
Hanuliaková, Jana, poslankyňa NR SR (2024-05-03):
Ďakujem veľmi pekne. Súhlasím, pán Ledecký, že my sme nad tým tiež rozmýšľali, že tá situácia, vieme, aká v samosprávach je, veď sama som z obce, ktorá má okolo tisíc obyvateľov, ale na druhej strane súhlasím s vami, že tie kompetencie, však o tom tiež sme sa tu už rozprávali, že tá reforma, alebo tá reforma verejnej správy je nutná, ale ja si stále myslím, že ten prvý kontakt, ktorý by mohol byť na tej obci alebo v meste, je stále to najlepšie v zmysle tom, že tí ľudia, ktorí tam sedia, aj keď je to možno niekedy len jedna úradníčka, ktorá má naozaj toho veľa, tak my dokážeme jej dať alebo zo strany ministerstva alebo nejakú metodiku, kde, kde naozaj by vedela posunúť toho človeka ďalej alebo poradiť mu v tých základných veciach, lebo zase ono, si myslím, že nie je toho toľko, aby sme to nedokázali zvládnuť aj teraz v takejto situácii a podľa mňa je to veľmi dôležité, že my to naozaj od tých rodín, rodín vnímame. Každý jeden ten príbeh je o tom, že tí ľudia majú málo informácií, určite bavme sa o tom, ako to ešte zlepšiť, ale každopádne ten prvý kontakt a ten najbližší kontakt, ktorý majú ľudia, je tá samospráva. A dokonca v Rakúsku to takto funguje, že keď sa narodí dieťa so zdravotným znevýhodnením, alebo aj keď počas života proste sa niekto, teda má zdravotné znevýhodnenie, tak tá samospráva je naozaj prvý kontakt, s ktorým ten človek môže komunikovať, a sú na to veľmi dobré teda odozvy a myslím si, že takto isto by to mohlo fungovať aj na Slovensku. Ďakujem.
Paška, Pavol, predseda NR SR (2012-09-18):
Pán poslanec, prosím vás, využite vaše právo v treťom čítaní na to, na čo máte.
A. Belousovová, podpredsedníčka NR SR: (2007-10-17):
Slovo má pán poslanec Miššík.
Hanuliaková, Hana, poslankyňa NR SR (2024-06-27):
Ďakujem. Vážený pán predsedajúci, v rozprave vystúpili traja poslanci. Pán predsedajúci, dajte, prosím, hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Hrnčiar, Andrej, podpredseda NR SR (2018-06-19):
Prosím, prezentujme sa a hlasujme. (Hlasovanie.) Prítomných 142, za 66, proti 17, zdržalo sa 59. Konštatujem, že sme tento návrh neschválili. Teraz budeme hlasovať o bode 52 schváleného programu, ktorým je prvé čítanie o návrhu poslancov Kiššovej, Jurzycu, Rajtára a Galka na vydanie zákona, ktorým sa mení zákon č. 595/2003 Z. z. o dani z príjmov (tlač 1033). Spravodajcom je člen výboru pre financie a rozpočet poslanec Milan Uhrík, prosím ho, aby hlasovanie uviedol. (Hlasovanie o návrhu poslancov Národnej rady Slovenskej republiky Jany Kiššovej, Eugena Jurzycu, Jozefa Rajtára a Ľubomíra Galka na vydanie zákona, ktorým sa mení zákon č. 595/2003 Z. z. o dani z príjmov v znení neskorších predpisov , tlač 1033.)
Ľ. Kaník, minister práce, sociálnych vecí a rodiny SR: (2005-09-27):
Dalo by sa teraz hovoriť o tom 1,2-násobku a aký systém predčasného dôchodku, čo je sociálne zabezpečenie, čo je poistenie, ale naozaj chcem teraz šetriť váš čas. Táto debata určite prebehne pri debate o predkladaní zákona, novely zákona, veľkej novely o sociálnom poistení, takže ďakujem. Vyjadril som sa len vo všeobecnosti, myslím si, že tie opatrenia, ktoré môžu bez narušenia systému vylepšiť ten daný systém, a to je o vylepšení, pani poslankyňa Angyalová, nie o opravách, tak tie sú navrhnuté v novele a tie sa aj uskutočniť môžu a tomu vylepšovaniu sa určite nikto nikdy brániť nebude. Ďakujem za pozornosť.
Bugár, Béla, podpredseda NR SR (2018-10-22):
Ďakujem. Otváram všeobecnú rozpravu. Do rozpravy som dostal dve písomné prihlášky, pána, teraz neviem, kto to... (Reakcia z pléna: „Drobný, Drobný, Drobný.“ ) Drobný. Vy ste sa naučili písať, ja ešte čítať asi neviem vaše písmo. Takže pána poslanca Drobného a pani poslankyňa Grausová. Tá ale sa hlási ako prvá teraz do rozpravy. Takže nech sa páči, máte slovo.
M. Číž, podpredseda NR SR: (2006-10-19):
Takže, vážené kolegyne, o 9.00 hodine zajtra pokračujeme riadne podľa programu. O 10.00 hodine sa uskutoční voľba tak predsedu Ústavu pamäti národa, ako aj zostávajúcich ostatných sudcov do Ústavného súdu. Pekný večer. (Prerušenie rokovania o 18.40 hodine.)
Ďuriš Nicholsonová, Lucia, podpredsedníčka NR SR (2018-05-25):
Pán poslanec Žarnay.
Jurinová, Erika, podpredsedníčka NR SR (2015-09-29):
Vážené panie poslankyne, vážení páni poslanci, pokračujeme v popoludňajšom rokovaní ôsmeho dňa 54. schôdze Národnej rady Slovenskej republiky prvým čítaním o vládnom návrhu zákona, ktorým sa mení a dopĺňa zákon č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) v znení neskorších predpisov . Vládny návrh zákona je uverejnený ako tlač 1732, návrh na jeho pridelenie na prerokovanie výborom je v rozhodnutí č. 1702. Prosím podpredsedu vlády a ministra vnútra Slovenskej republiky Roberta Kaliňáka, aby vládny návrh zákona uviedol.
Simon, Zsolt, poslanec NR SR (2017-03-30):
Ďakujem pekne. Pokúsim sa vystúpiť, reagovať kľudne a rozvážne. Pán kolega Blaha, hovorili ste o férovosti. Kladiem vám otázku: Je férové baviť sa len o lietadlách využívaných pre ústavných činiteľov? Alebo by bolo spravodlivejšie sa zamerať na celý letecký a vozový park využívaný nielen prezidentom, predsedom vlády a predsedom parlamentu, ale aj ministrami? Koľko ministrov chodí na súkromné dovolenky bavorákmi? Tak keď chcete, tak doneste sem kompletný rozbor. A keďže neexistuje ani pre prezidenta, ani pre ministra žiadne všeobecné pravidlo, tak prijmime všeobecné pravidlo, ako sa má v budúcnosti postupovať, pretože toto, tento proces, tak ako kolega Baránik povedal, je len honba na čarodejnicu a vytváranie si nepriateľa z prezidenta len preto, lebo dostal zlé a nekorektné informácie zo strany ministerstva vnútra. Je morálne z vašej strany na súkromné cesty využívať lietadlá? Je morálne na súkromné cesty využívať a súkromné účely využívať vozový park bavoráky? (Reakcia z pléna.) Ako, áno, ja sa vás pýtam, vy ste apelovali na to, či je to správne a morálne. Tak sa vás pýtam, či je správne a morálne využívať aj vozový park. Prosím, vyjadrite sa k tomu. A keď už sme u toho, tak naozaj, keď sa bavíme o odstupovaní, tak podľa vás v demokratickej krajine minister vnútra vyšetruje sám seba? A nie je to dôvod na odstúpenie? Nie je dôvod na vysťahovanie sa z bytu, keď je podozrenie, že premiér býva v byte, ktorý postavili z daňových podvodov?!
Vaľová, Jana, poslankyňa NR SR (2011-07-12):
Pán poslanec Pelegrini rozprával o tom, že sa daňový úrad bude prenášať do Banskej Bystrice. A ja by som podobnú tému otvorila, aj keď môžem na neho fakticky reagovať, tak možno zareaguje pán minister. Pretože tak, ako nechápem, prečo sa daňový úrad prenáša z jedného miesta na druhé, nechápem, prečo sa v Humennom tridsať ľudí z kontroly sťahuje do Vranova. Keby to bolo do Prešova, tak to pochopím. Ale hovorí sa, že preto, pán minister, že vy ste z Vranova, tak idete zlikvidovať humenský daňový úrad. Takže ja by som bola veľmi rada, keby ste mi na to mohol odpovedať, aj keď nie, ale ináč som sa nemohla prihlásiť a nechcela som ísť s touto vecou do rozpravy. Pretože chápem, že keby išla kontrola z Daňového úradu Humenné na kraj, ale že plnohodnotný Daňový úrad v Humennom, tridsať ľudí odchádza, je petícia v Humennom, občania sa proti tomu búria, určite voči tomu aj vystúpim. Jednoducho nechápem túto filozofiu, pán minister, a bola by som rada, keby možno snáď prišla z vašej strany náprava a že by ste dokázal to, že nie ste nejaký patriot pre Vranov. Niečo, čo dobre funguje, idete zlikvidovať a idete to premiestniť, ale že budete logicky uvažovať ako minister a ponecháte to, čo funguje, tak ako funguje. Ďakujem.
Laššáková, Jana, podpredsedníčka NR SR (2013-05-31):
Na vystúpenie pána poslanca s faktickými poznámkami traja páni poslanci. Končím možnosť prihlásiť sa s faktickými poznámkami. Nech sa páči, pani podpredsedníčka Jurinová.
Géci, Milan, poslanec NR SR (2012-10-23):
Vážený pán kolega Švejna, vaši kolegovia vám pochlebujú, aké ste mali výrazné vystúpenie. Chcem vám povedať, že v poslednom období počúvam všetky vaše vystúpenia a považujem vás za renomovaného ekonóma, ale veľmi ťažko sa argumentuje, keď vlastne nemôžete nič povedať k navrhovanému zákonu, pretože by ste možnože stratili aj svoju odbornú tvár. Pán kolega, chcem vám povedať, aby ste nás netlačili do konkurencie s Rumunskom a s Bulharskom, alebo niekde na Balkán. Chcem vám povedať, že cena práce, celkové náklady na pracovnú silu na Slovensku sú 1 100 eur, ale v Nemecku sú 4 400 eur. To znamená, že tento rozdiel, prečo naši zamestnanci musia toľko znášať? Chcem vás poprosiť, aby ste aj v budúcnosti svoje ekonomické vedomosti použili na to, aby ste netlačili našich občanov do práce na dohodu, aby konečne mohli pracovať dôstojne za viac ako štyristo, päťsto eur, aby mohli dôstojne žiť život na našom Slovensku.
P. Hrušovský, podpredseda NR SR: (2001-09-11):
Teraz poprosím pána poslanca Vavríka, aby z poverenia výboru informoval Národnú radu o výsledku prerokúvania návrhu v gestorskom výbore. Pán poslanec Vavrík. R. Vavrík, poslanec: Vážený pán podpredseda, pán minister, vážené kolegyne, kolegovia, dovoľte mi, aby som vám predniesol informáciu Výboru Národnej rady pre verejnú správu o výsledku prerokovania návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1163). Predseda Národnej rady rozhodnutím č. 1282 zo 6. septembra tohto roku pridelil návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 369/1990 Zb. o obecnom zriadení na prerokovanie Výboru Národnej rady Slovenskej republiky pre verejnú správu v termíne ihneď. Výbor Národnej rady Slovenskej republiky pre verejnú správu prerokoval predložený návrh na svojom 67. zasadnutí výboru dnes. Výbor súhlasil s predloženým návrhom vlády na skrátené legislatívne konanie o vládnom návrhu zákona, ktorým sa mení a dopĺňa zákon SNR č. 369/1990 Zb. o obecnom zriadení, a odporúča Národnej rade Slovenskej republiky s predloženým návrhom vysloviť súhlas s tým, že Národná rada prerokuje v skrátenom legislatívnom konaní vládny návrh, ktorým sa mení a dopĺňa zákon o obecnom zriadení č. 369/1990 Zb., s tým, že prvé, druhé a tretie čítanie sa uskutoční na prebiehajúcej 51. schôdzi Národnej rady. Dovoľte mi, aby som v závere prečítal návrh uznesenia Národnej rady k návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a menia a dopĺňajú niektoré ďalšie zákony (tlač 1163). „Národná rada Slovenskej republiky podľa § 89 ods. 1 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov na návrh vlády Slovenskej republiky súhlasí s tým, že vládny návrh zákona, ktorým sa mení a dopĺňa zákon Slovenskej národnej rady o obecnom zriadení v znení neskorších predpisov a menia a dopĺňajú niektoré ďalšie zákony (tlač 1075), prerokuje v skrátenom legislatívnom konaní na 51. schôdzi Národnej rady Slovenskej republiky.“ Pán predsedajúci, ďakujem za slovo.
Vaľová, Jana, poslankyňa NR SR (2010-08-06):
Vážený pán predsedajúci, chcela by som vás poprosiť a myslím si, že je zvykom v tejto snemovni, aby sa, ak niekto začne svoju reč, aby ju dokončil, aby mala súvis. Preto by som vás chcela poprosiť, aby som mohla svoje vystúpenie začať až o 13.00 hodine. Ďakujem pekne.
Číž, Miroslav, poslanec NR SR (2011-03-30):
Ďakujem pekne. Vážený pán poslanec, naozaj treba rešpektovať aspoň v minimálnom rámci rokovací poriadok, aj keď slovo minimálny asi nebude celkom tiež dostačujúce, pretože nepochybne v procese tvorby zákonov môžu byť isté veci, kde je potrebné vzhľadom na výnimočnosť situácie čosi dotvoriť. Ale tu v žiadnom prípade nejde o výnimočnú situáciu, tu ide o pravidelne sa opakujúci jav. V tejto súvislosti treba povedať, že je potrebné, že nielen o takto rozsiahlom návrhu sa nemôže hlasovať, ale ho vrátiť do výboru, aby sa s ním mohli relevantne poslanci zoznámiť. A rovnako, a to je poznámka pre pána predsedu, je predsa nevyhnutné, aby sa k takto rozsiahlemu pozmeňujúcemu návrhu vyhlásil aj člen vlády. Je v poriadku tento návrh z hľadiska toho, ako vyzerá predložený vládny návrh? Veď tento pozmeňujúci návrh, ktorý je, nebol opäť v pripomienkovom konaní. A môže vyplynúť z neho obrovské množstvo dôsledkov. Minimálne čo si všímam, zakladá zásadným spôsobom práva a povinnosti tak fyzických, ako aj právnických subjektov. Veď to takýmto spôsobom naozaj nejde. A pre vás, pán predseda, v tejto súvislosti. Je potrebné dodržiavať základnú procedúru. Aj včera bol problém. Keby ste dodržali znenie rokovacieho poriadku, museli by ste uviesť celý návrh vládny, alebo poslanecký, vrátane celého názvu. A po skončení hlasovania musíte oznámiť snemovni, že bol schválený alebo neschválený vládny alebo poslanecký návrh zákona s menom celým uvedeným. A nemôžu vznikať takéto problémy. Takže, vážení páni zo SaS, už nemáte oprávnenie na to, aby sme vám tolerovali tieto veci vo väzbe na nejakú neskúsenosť. Už je jednoducho potrebné prejsť k základným štandardom a neznevažovať týmto spôsobom parlament a neukazovať jeho neschopnosť, ale normálnym spôsobom viesť parlamentné procedúry a neznevažovať obraz parlamentu vo verejnosti. Ďakujem pekne. (Potlesk.)
Sulík, Richard, podpredseda vlády a minister hospodárstva SR (2022-03-17):
Tak v krátkosti, ďakujem pekne.
J. Golian, poslanec: (2010-02-02):
Ide mi o to, že v tomto zákone sa tretíkrát vlastne nepriamo novelizuje zákon o obnoviteľných zdrojoch energie. Mám na mysli najmä § 11 ods. 1 písm. a), kde sa explicitne stanovuje, že súhlas ministerstva, resp. orgánu štátneho o súlade s energetickou politikou štátu si vyžadujú všetky inštalované zariadenia na slnečnú energiu, ktoré sú nad úrovňou 100 kilowattov. V médiách v poslednom čase prebehla o tom dosť intenzívna diskusia. Ja nemám, samozrejme, problém s tým, aby sa ten trh nereguloval, lebo naozaj ide o nestabilný trh, o nestabilnú energiu, ktorá robí komplikácie pri prenose. A určite tú zhodu vieme nájsť. Ale ide o to, že distribučné spoločnosti vydali na základe posúdenia kapacít svojej prenosovej sústavy množstvo povolení pre množstvo firiem, ktoré si vlastne založili svoju živnosť na tom, že chcú budovať zariadenia, ktorých kapacita nedosahuje 1 megawatt. A majú súhlasy od distribučných spoločností, že takéto zariadenia budú budovať. V tomto zákone nie sú menované. Chcem sa preto opýtať, aký bude osud tých podnikateľov, ktorí si teda založili podnikanie v tejto oblasti na tom, že trebárs chcú budovať zariadenia, ktorých kapacita je vyššia ako 100 kilowattov a nedosahuje 1 megawatt. Rovnako druhá otázka. V znení zákona sa teda počíta s účinnosťou tohto zákona od 1. 5., ale v dôvodovej správe a doložke zlučiteľnosti sa počíta s účinnosťou od 1. januára 2011. Samozrejme, prečítal som si, že sa to netýka všetkých paragrafov. Takže vlastne aký je ten priestor v tejto oblasti, to ma teda zaujíma. A potreboval by som na tieto otázky, ktoré som položil, odpovede, pretože obrátila sa na mňa istá skupina ľudí, ktorí ma na tento problém upozornili a ktorí investovali už dosť veľa peňazí do toho, že majú schválené zámery, majú vypracované projekty a čo bude, keď to nestihnú urobiť do tej účinnosti zákona, t. j. do toho 1. mája, či tu by nebolo možné uvažovať s nejakou novelizáciou, lepšie povedané, s nejakým pozmeňujúcim návrhom, ktorý by aspoň tieto zariadenia nejakým spôsobom vedel posúdiť, trebárs do určitého štádia, kde sú zámery schválené, aby týmto nebolo bránené v tom podnikaní, ak nestihnú ten termín do toho 1. mája, pretože by to mohlo evokovať množstvo súdnych sporov, pretože tú legislatívu sme záväzne prijali a na základe tejto záväznej legislatívy oni svoje podnikateľské zámery rozbehli. Ďakujem pekne.
Osuský, Peter, poslanec NR SR (2013-05-22):
Pokiaľ ide o finančné zdroje, pretože mnohé veci povedali moji vzácni kolegovia, iné povedia ďalší, a samozrejme, že peňazí nie je veľa, zanecháme audiny. Viete pred rokmi sa stavali za peniaze daňových poplatníkov veci, ako bolo Národné tenisové centrum. Bol som vtedy členom školského výboru, kde je aj gescia nad športom. A bol som jeden z tých, a bola nás vtedy väčšina, ktorá hlasovala proti postaveniu Národného tenisového centra, lebo zdôvodnenie, že to výrazne pomôže slovenskému tenisu, bola hlúposť, akože aj bola. Možno, že to pomohlo Superstaru, ktorý má strechu nad hlavou, ale tých pár zápasov, ktoré my odohráme na štátno-reprezentačnej úrovni, sa bohate dalo už vtedy hrať v Inchebe. Takže sme si postavili Národné tenisové centrum, ktoré „dramaticky“ pomohlo tenistom v Michalovciach, v Kežmarku, Fiľakove aj v Oravskej Lesnej. Teraz ideme, vzhľadom na veľkolepú úroveň slovenskej futbalovej ligy, kolega Galis, nech sa nehnevá, pán docent Vengloš má tiež so mnou v tomto jednom bode problém, stavať za peniaze daňových poplatníkov kvalitnejšie a lepšie štadióny pre normovaný počet divákov. I keď nám neúprosná štatistika ukazuje, že i tie malé sú dnes nenaplnené a že to číslo, pre ktoré ich postavíme, 5- až 6-násobne prekračuje štandardnú návštevnosť. A vydávame to za dobre investované peniaze. Aj ja si viem predstaviť, že toto isté urobia v púšti všetky bohaté emiráty, ale tie na to majú iné zdroje. My, ak máme zdroje limitované, tak máme s tými zdrojmi inak nakladať. A opäť sme u toho, že pán minister nemá ľahké postavenie. A nejde o to, či sa kamaráti alebo nekamaráti s ministrom Kažimírom. Proste treba prelomiť kliatbu ministra školstva ako toho, čo furt len na niečo pýta proti tým, ktorí aj niečo „produkujú“, viď ministerstvo hospodárstva a stimuly, je nedobré, neľahké, nezávidím mu ho. Ale pravda je taká, že akokoľvek o tom hovorím v poslednej časti svojho vystúpenia, okrem prísneho trvania na alokovaní zdrojov podľa kvality musia byť aj tie zdroje. A ak si Masarykova univerzita postaví svoj malý jadrový reaktor pre vzdelávanie svojich fyzikov, tak je to nasledovaniahodný príklad. Ak by toto potrebovali naši dobrí fyzici na matematicko-fyzikálnej fakulte, tak vidím takúto investíciu za hodnú boja na barikádach, kde na jednej strane stojí Čaplovič a na druhej strane Kažimír. A rozhodne je to lepší boj a lepšia barikáda ako 10 ligových štadiónov v krajine, ktorá sa futbalovo prepadá do bezodna. Ďakujem za pozornosť.
Laurenčík, Milan, podpredseda NR SR (2022-03-24):
Toto je úvodné slovo. Musím ešte dať spravodajkyni...
Blanár, Juraj, podpredseda NR SR (2023-06-16):
Teraz udeľujem slovo pánovi poslancovi Milošovi Svrčekovi a po ňom posledný prihlásený do rozpravy pán Jarjabek.
Bugár, Béla, podpredseda NR SR (2016-10-12):
Vážené panie poslankyne, vážení páni poslanci, takže pristúpime k hlasovaniu. Ešte predtým dovoľte, aby som na balkóne privítal študentov z gymnázia Kysucké Nové Mesto. Buďte vítaní! (Potlesk v sále.) Takže pristúpime k jednotlivým hlasovaniam. Prosím teraz spoločného spravodajcu z výboru pre zdravotníctvo, pána poslanca Blanára, aby uvádzal hlasovanie v druhom čítaní o vládnom návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, tlač 197. Nech sa páči. (Hlasovanie o vládnom návrhu zákona, ktorým sa mení a dopĺňa zákon č. 581/2004 Z. z o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov , tlač 197.)
Hrušovský, Pavol, podpredseda NR SR (2010-12-02):
Hlasujeme. (Hlasovanie.) 144 prítomných, 78 za, 4 proti, 62 sa zdržalo. Návrh pána poslanca Brocku sme schválili. Prosím, pán poslanec, o ďalší návrh.
Budaj, Ján, poslanec NR SR (2016-09-12):
Chcem sa ešte raz poďakovať tým, ktorí to trpezlivo dopočúvali. Samozrejme, že takto trikrát prerušený prejav nemá veľmi súvislý kontext. Predsa však verím, že dôjde k ušiam tých, ktorí predkladajú túto novelu a naozaj urobia rozumný krok, ktorý snáď aj zmierni potom konfrontačnú atmosféru a nastolí lepšie vzťahy. V opačnom prípade, čo nastane v opačnom prípade, to som opísal, myslím, celkom otvorene.
Bugár, Béla, podpredseda NR SR (2018-05-24):
Pán poslanec Baláž.
Verešová, Anna, poslankyňa NR SR (2016-12-07):
Ďakujem vám za slovo. Ja sa na to dívam z pohľadu dieťaťa. Pracovala som s deťmi aj s ich matkami dlhé roky, skoro dvadsať rokov a stretávala som sa s deťmi, ktoré boli sexuálne zneužité. A tak ja vždy budem stáť na strane dieťaťa a nie na strane dospelého. Nech je to otec biologický či otčim, kde, ako vieme z výskumov, najviac zneužívaní je v rodinách, a potom, samozrejme, v inštitúciách, kde sa s deťmi prichádza do styku, tak v školstve, ale aj v detských domovoch a rôznych zariadeniach, kde máme deťom pomáhať. Takže čokoľvek, čokoľvek pomôže tomu, aby sme si vedeli ochrániť naše deti, tak budem vždy hlasovať za. Samozrejme, že, že my nedokážeme zabrániť každej situácii, ale urobme všetko možné, nachystajme akékoľvek opatrenia, prijmime rôzne nástroje na to, aby sme vážne v našej krajine konečne dokázali ochrániť deti pred týmto ohavným činom. My sme práve ukončili poslanecký prieskum kvôli kauze, ktorá je nazývaná Čistý deň, kauza Čistý deň, a je potrebné naozaj prijať množstvo opatrení, aby tu neboli prípady typu utýranej Lucky a rôzne ďalšie. Uvedomme si, prosím vás, že sexuálne zneužitie je strašný čin. A prosím vás pekne, odpis trestov pre mňa nie je žiadny problém, aby si odo mňa niekto vypýtal ako dospelého človeka.
Šeliga, Juraj, podpredseda NR SR (2021-02-25):
Páni (reakcia z pléna), páni, dobre, páni, pán poslanec, keď tak, pán Suja. Pán poslanec Šimko, nech sa páči, ďalší v rozprave.
Nehézová, Jana, poslankyňa NR SR (2017-02-08):
Náš návrh určite nie je podnetom pre občanov, aby neočkovali svoje deti, no dáva im možnosť zvážiť všetky proti a rozhodnúť sa bez hrozby pokuty a zastrašovania, či už zo strany štátu alebo lekárov. Ak však chceme zabezpečiť pokračovanie v očkovaní u detí, musia tieto očkovania zostať aj naďalej preplácané poisťovňami, čiže musia byť zadarmo. Táto kontrola je už na ministerstve zdravotníctva a vláde. Ďakujem.
M. Číž, podpredseda NR SR: (2008-09-11):
Otváram rozpravu. Písomnú prihlášku som do rozpravy nedostal a preto sa pýtam, kto sa do rozpravy hlási ústne. Pokiaľ nikto, uzatváram možnosť prihlásiť sa do rozpravy a vyhlasujem všeobecnú rozpravu za skončenú. Tým pádom ďakujem pani ministerke aj pánovi spravodajcovi. Pani ministerku ešte, samozrejme, poprosím aj naďalej. Teraz nasleduje prvé čítanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov . Parlamentná tlač č. 732 a návrh na pridelenie výborom č. 756. Pani ministerka, máte slovo.
Danko, Andrej, predseda NR SR (2017-04-07):
Pán poslanec Petrák.
Laššáková Jana, podpredsedníčka NR SR (2012-07-31):
Pán predseda výboru Podmanický. Chvíľočku, pán predseda vlády. Takže máme tu už aj spravodajcu. Nech sa páči, pán predseda vlády, máte slovo.
V. Veteška, podpredseda NR SR: (2005-11-08):
Prerušujem rokovanie o tomto bode programu. Pristúpime k druhému čítaniu o vládnom návrhu zákona, ktorým sa mení a dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov (tlač 1231). Spoločnú správu máte ako tlač 1231a. Pán minister vnútra, nech sa páči, uveďte tento návrh zákona.
Paška, Pavol, predseda NR SR (2013-05-31):
(Hlasovanie.) 127 prítomných, 43 bolo za, 2 proti, 82 sa zdržalo. Návrh sme neschválili. Dámy a páni, odhlasovali sme prerokované body. Chcem vás informovať, že dnes budeme rokovať do 14.00 hod. bez prestávky. Vyhlasujem krátku prestávku a 11.25 hod. budeme pokračovať v rokovaní o programe. (Prestávka.) (Po prestávke.)
Jurinová, Erika, podpredsedníčka NR SR (2013-03-20):
Pán poslanec, vzhľadom k tomu, že odišli zo svojich miest pán spravodajca, aj pán predkladateľ... (Hlasy v sále.) Áno, ja by som ale naozaj poprosila, aby sme skrátili...
Kvorka, Ján, poslanec NR SR (2017-05-11):
Ďakujem za slovo, pán predseda. V rozprave k uvedenému návrhu zákona vystúpili piati páni poslanci. Pán poslanec Simon a pani poslankyňa Kaščáková podali návrh vrátiť návrh zákona na dopracovanie. Pozmeňujúce a doplňujúce návrhy podali pani poslanci Fecko, pani poslankyňa Zemanová a pán poslanec Antal. Pán poslanec Fecko žiadal hlasovať samostatne o bodoch 1, 6, 7, 8 a bodoch 2 a 3 spoločne a o bodoch 4 a 5 spoločne. Pani poslankyňa Zemanová žiadala hlasovať o každom bode samostatne. A pán poslanec Antal žiadal vyňať na osobitné hlasovanie bod 15. Pán predseda, prosím, dajte najprv hlasovať o návrhu pána poslanca Simona a pani poslankyne Kaščákovej vrátiť návrh zákona na dopracovanie. Prosím, dajte hlasovať.
Tomanová, Viera, poslankyňa NR SR (2012-12-11):
Ďakujem veľmi pekne, pani predsedajúca. Vážený pán poslanec Kaník, vy si dovoľujete napádať tú výšku nezamestnanosti, vy, ktorý ste zanechávali túto vládu na takej nezamestnanosti, aká tu za posledných 6 rokov nebola, vy, ktorý, prosím vás pekne, ste odo dňa nástupu do vlády len zvyšovali mieru nezamestnanosti, a to aj v čase sezónnych prác? Myslím si, že to je úbohé. Takže bolo by dobré, keby ste sa zamysleli nad svojimi krokmi a pozreli sa na to, že ste nechali viac ako 15-percentnú mieru celkovej nezamestnanosti a viac ako 13,6-percentnú mieru evidovanej nezamestnanosti. A môžete používať štatistiky, pokiaľ budete tak hovoriť, ako ja hovorím neustále o číslach z úradov práce, tak by ste sa držali asi jednej línie. Samozrejme, pokiaľ ide o obchod, ktorý ste nastavili 2. pilierom v roku 2004, tak, samozrejme, tento obchod bol nastavený výlučne v prospech tých šiestich finančných spoločností, aby na ňom zarobili. A výlučne bol garantovaný úspech iba pre ich hospodárenie, pretože neriskujú vôbec nič, iba investujú peniaze cudzích ľudí. A oni berú iba poplatky. A okrem tých, ktoré sú v zákone uvedené ako skutočne reálne, berú aj rôzne skryté poplatky. Pokiaľ ide o hmotnú núdzu, dovoľte mi pripomenúť, pán Kaník, že ste ju nastavovali vy v roku 2004. Ak ju niekto pokrivil, pretože hneď vystúpite a poviete, že som ju pokrivila ja, hovorím, nie, pokrivili ste ju vy, pretože v roku 2006 v prvom polroku ste prijali zákon č. 310/2006 Z. z., ktorým sa novelizoval zákon o sociálnom poistení. A v rámci tohto zákona ste zakotvili, že je potrebné u starých ľudí. A začínala skúmanie Sociálna poisťovňa. Sa skúmalo u množstva ľudí, u viac ako 60 000 ľudí, celkové náklady boli viac ako 3 milióny korún na začaté konanie, z ktorého pre starších ľudí z hľadiska hmotnej núdze neplynulo nič. Pán Kaník, skutočne váš... (Prerušenie vystúpenia časomerom.)
B. Bugár, podpredseda NR SR: (2004-06-24):
(Hlasovanie.) Prítomných 137, za 101, hlasovania sa zdržalo 35 poslancov, nehlasoval 1. Konštatujem, že tento vládny návrh zákona sme schválili. A teraz pristúpime ešte k poslednému prerokúvanému bodu, a to k vládnemu návrhu zákona o plate poslanca Európskeho parlamentu a o zmene a doplnení niektorých zákonov (tlač 648). Pán poslanec Mikuš, nech sa páči, ste spravodajcom. Pán minister sa hlási o slovo, tým pádom otvára rozpravu. Nech sa páči.
Blanár, Juraj, podpredseda NR SR (2022-05-25):
Ďakujem, pán spravodajca. Otváram rozpravu, do ktorej som obdržal tri písomné prihlášky týchto pánov poslancov a pani poslankyne: pán poslanec Martin Fecko ako poverený člen poslaneckého klubu OĽANO, pán poslanec Richard Takáč ako poverený člen poslaneckého klubu SMER – sociálna demokracia a pani poslankyňa Jarmila Halgašová ako poverená členka poslaneckého klubu za stranu SaS. Ako prvému udeľujem slovo pánovi poslancovi Feckovi, po ňom bude vystupovať pán poslanec Takáč. Nech sa páči, pán poslanec.
Kažimír, Peter, podpredseda vlády a minister financií SR (2018-12-04):
Ďakujem. Cieľom novely zákona je zvýšenie odolnosti slovenského bankového sektora a slovenských bánk v prípade, ak by sa dostali do krízovej situácie. Novela zavádza novú triedu nezabezpečených dlhových nástrojov, ktoré banky použijú v prípade krízy na úhradu svojich dlhov a strát. Tým budú chránené finančné prostriedky klientov a prostriedky štátneho rozpočtu. Navrhovanými úpravami sa teda podporuje riešenie problémov bánk pomocou vnútorných zdrojov bánk namiesto štátom a občanmi financovaného riešenia. Tieto úpravy zlepšujú stabilitu slovenských bánk a zvyšujú ochranu peňazí klientov, teda chránia aj peniaze občanov. Súčasťou novely sú aj novely iných zákonov, ktorých cieľom je sprehľadnenie a zjednotenie pravidiel na finančnom trhu. Predstavujú komplexnú právnu úpravu rôznych právnych vzťahov, tak aby bolo obmedzené riziko vzniku krízových situácií v záujme zvýšenia efektivity a stability finančného trhu v Slovenskej republike. Návrh zákona bol predložený aj na vnútrokomunitárne pripomienkovanie Európskej centrálnej banke a jej pripomienky boli do tohto návrhu zapracované. Zákon nadobúda účinnosť 1. januára a okrem niektorých ustanovení čl. 6 a 8, ktoré navrhujú účinnosť až 21. júla. Telegraficky informácia k pozmeňujúcim návrhom. Boli prijaté pozmeňovacie návrhy na výboroch Národnej rady, napr. zrušenie zastaranej nekompatibilnej regulácie česko-slovenských obchodných a priemyselných komôr a Stáleho rozhodcovského súdu. V ďalšom išlo o úpravu podmienok poskytovania základného bankového produktu zmenou výpočtu, resp. nahradením konkrétnej sumy 1,1-násobkom minimálnej mzdy. Úpravou sa odstraňuje potreba aktualizácie a legislatívne úpravy súvisiace s meniacou sa výšku minimálnej mzdy. V ďalšom ide úpravu umožňujúcu obchodníkom s cennými papiermi poskytovať platobné služby, v ďalšom doplnenie zoznamu dohliadaných subjektov o poskytovateľoch platobných služieb v obmedzenom rozsahu, v ďalšom úprava súvisiaca s prerušením konania pred Národnou bankou Slovenska a prerušenie a predĺženie úschovy protokolov z dohľadu, v ďalšom úprava umožňujúca prerušenie konanie vo veciach dohľadu, ak spisový podklad ku konaniu je predložený súdu na jeho vyžiadanie alebo ide o zaradenie poskytovateľov platobných služieb v obmedzenom rozsahu a poskytovanie služieb informovania o platobnom účte medzi prispievateľov, pre ktorých sa ročný príspevok ustanovuje paušálnou pevnou sumou, alebo o spresnenie viacerých definícií zákona o kolektívnom investovaní, alebo úprava umožňujúca výmenu informácií medzi Národnou bankou Slovenska a európskym regulátorom, tzv. ESMA, v prípade, ak nebola uzavretá dohoda o spolupráci, a u ďalšom, posledný pozmeňovací návrh sa týka úpravy spresnenie, spresnenie kompetencie Národnej banky Slovenska pri udeľovaní sankcií vo vzťahu k investičnému fondu s pohyblivým základným imaním, s tzv. SICAV-mi. Ďakujem.
Laššáková, Jana, podpredsedníčka NR SR (2013-09-20):
Ďakujem, pán spravodajca. Zaujmite miesto určené pre spravodajcov. Otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť do rozpravy ústne. Nie je tomu tak. Vyhlasujem všeobecnú rozpravu za skončenú. A prerušujem rokovanie o tomto bode programu. Nasleduje ďalší bod programu, ktorým je prvé čítanie o návrhu poslancov Národnej rady Slovenskej republiky Ivana Štefanca a Pavla Freša na vydanie zákona, ktorým sa mení zákon č. 595/2003 Z. z. o dani z príjmov v znení neskorších predpisov . Návrh zákona má parlamentnú tlač 637, návrh na jeho pridelenie na prerokovanie výborom je v rozhodnutí č. 610. Dávam slovo poslancovi Ivanovi Štefancovi, aby návrh zákona uviedol. Nech sa páči, pán poslanec, máte slovo.
Laurenčík, Milan, poslanec NR SR (2016-10-21):
Ďakujem za slovo, pán predsedajúci. No, pán kolega Gál, na začiatku si kritizoval poslankyňu Natáliu Blahovú, že pozmeňovacím návrhom, ktorý predniesla za rečníckym pultom, teraz v rozprave si robí iba PR a že nedala ho dopredu, aby sa o ňom nejak vedelo. Vzápätí si, pán kolega, urobil to isté, prišiel si tu s pozmeňujúcim návrhom, o ktorom nikto nevie, neviem, prečo si ho takisto nedal tak, aby mohol byť v spoločnej správe, aby sme sa s ním mohli oboznámiť, aby sme tie naše prípadné pozmeňujúce návrhy, ktoré sme chceli dávať, aby sme mohli smerovať k tomuto návrhu, nie k tomu pôvodnému, ktorý, samozrejme, teraz si vy schválite ten nový. A úvode vystúpenia si zavádzal, lebo si povedal, že chceme aj členom vlády a predkladateľom nejak brať čas. My im nechceme žiadny čas brať, my chceme nechať tak, aby ten čas ostal neobmedzený nielen členom vlády a predkladateľom, ale aj nám poslancom.
Laššáková, Jana, podpredsedníčka NR SR (2013-06-21):
Prosím, prezentujme sa a hlasujeme. (Hlasovanie.) Prítomných 129 poslancov, za návrh hlasovalo 7 (pozn. red.: chybne prečítané z tabule, správne má byť „9“) poslancov, proti bolo 93, zdržalo sa 27 poslancov. Tento návrh sme neschválili. Prosím, uveďte ďalšie návrhy.
Grendel, Gábor, podpredseda NR SR (2022-06-29):
Pán poslanec Zahorčák.
Pčolinský, Peter, poslanec NR SR (2016-04-22):
Ďakujem. Tak mi treba, keď tu poctivo sedím, tak tak mi treba. Vážený pán predsedajúci, vážení páni ministri, vážené panie poslankyne, páni poslanci a milí hostia, dobrý deň, keďže pred necelými dvomi hodinami ja som sa prihlásil do rozpravy a predpokladal som, že vystúpim budúci týždeň, tak, samozrejme, nemám nič pripravené, tak sa budem snažiť byť čo najstručnejší, nebudem vás zdržovať viac ako dve hodiny. Skúsim takto začať. Čo sa týka programového vyhlásenia vlády, čo mne aj vzhľadom na doterajšiu diskusiu tam chýba, tak je to vec, už to tu bolo dnes spomínané, nejaká rodinná politika. Osobne si myslím, že práve rodinná politika je nesmierne dôležitá vo vzťahu k budúcnosti tohto štátu, pretože už, ako som spomínal skôr, deti sú perspektívou tejto krajiny... (Ruch v sále.)
Foltin, Roman, poslanec NR SR (2020-07-14):
Ďakujem pekne za slovo. Pán predsedajúci, vážené kolegyne, kolegovia, ctené plénum, v jednoduchosti by som tento návrh zákona nazval ako umožnenie vysielania politickej reklamy aj počas župných a parlamentných, počas župných a komunálnych volieb, pardon. Napriek tomu, že súčasná legislatíva pri voľbách do Národnej rady Slovenskej republiky, do Európskeho parlamentu alebo pri voľbe prezidenta Slovenskej republiky vysielanie tejto politickej reklamy umožňuje, pri župných a komunálnych voľbách, ktoré sa uskutočnia v roku 2022 ako prvýkrát ako voľby zlúčené, zákon túto možnosť z nejakých neznámych dôvodov nepripúšťa. Hoci na Slovensku máme množstvo regionálnych a lokálnych médií, ktoré sú primárne určené na to, aby verejnosť informovali o dianí v danom regióne, meste či obci, vzniká nám tu paradox, že práve tieto médiá nemôžu vysielať politickú reklamu. Tieto televízie môžu síce vysielať diskusné relácie, tému ale vždy určuje moderátor, dáva otázky, ktoré môžu byť nejakým spôsobom manipulované a kandidáti sa nemôžu vyjadrovať k témam, ku ktorým sa vyjadriť chcú a považujú ich za dôležité. Voliči, najmä v menších obciach a mestách, majú len veľmi obmedzenú možnosť dozvedieť sa niečo viac o kandidátoch na primátorov, starostov, resp. na poslancov a sú odkázaní takmer výlučne na tlačené propagačné materiály, na bilbordové plochy, ktoré obkolesujú obec, a na predvolebné podujatia, ktoré nie vždy sú lacné. To isté platí o županoch a o župných poslancoch. Tento predkladaný návrh je návrhom, ktorý reaguje na ohlasy z masmediálnej praxe tým, že odstraňuje spôsobenú zákonnú asymetriu tak, že ju vypĺňa a zrovnoprávňuje vysielanie politickej reklamy pri jednotlivých typoch volieb a ide teda o návrh, ktorý nikomu nič neberie, iba odstraňuje nedostatky doterajšej právnej úpravy. Hovorím o návrhu zákona, ktorým sa mení a dopĺňa zákon č. 181/2014 Z. z. a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov, ktorý predkladám ako spoločný koaličný návrh spolu s poslancami z ostatných koaličných strán. Takže toto je zhruba tá najzákladnejšia zmena, ktorá je v tomto nami predkladanom návrhu upravená. Návrh sa tiež vysporiadava s viacerými detailami, ktoré ale presahujú rámec úvodného slova, a preto podrobnosti by som rád predstavil v rozprave, do ktorej sa hlásim ako prvý. Zatiaľ teda z mojej strany toľko a ďakujem pekne za slovo.
T. Mikuš, poslanec: (2005-03-18):
Predseda Národnej rady uvedeným rozhodnutím pridelil Pozíciu Slovenskej republiky k strednodobému hodnoteniu Lisabonskej stratégie na prerokovanie Výboru Národnej rady pre financie, rozpočet a menu, výboru pre hospodárstvo, privatizáciu a podnikanie, výboru pre sociálne veci a bývanie, výboru pre vzdelanie, vedu, šport a mládež, kultúru a médiá a výboru pre európske záležitosti. Zároveň určil výbor pre európske záležitosti za gestorský výbor. Výbory rokovali o tejto pozícii v lehote určenej rozhodnutím predsedu Národnej rady nasledovne. Výbor pre financie, rozpočet a menu uznesením č. 565 zo dňa 14. 3. 2005, výbor pre hospodárstvo, privatizáciu a podnikanie uznesením č. 534 zo dňa 14. 3. 2005, výbor pre sociálne veci a bývanie uznesením č. 336 zo dňa 14. 3. 2005, výbor pre vzdelanie, vedu, šport a mládež, kultúru a médiá uznesením č. 346 zo dňa 15. 3. 2005, Výbor Národnej rady Slovenskej republiky pre európske záležitosti uznesením č. 69 zo dňa 14. 3. 2005 odporúčajú Národnej rade Slovenskej republiky návrh uznesenia k Pozícii Slovenskej republiky k strednodobému hodnoteniu Lisabonskej stratégie pre jarné zasadnutie Európskej rady (tlač 1077) schváliť. Na základe rokovania výborov Národnej rady Slovenskej republiky Výbor Národnej rady Slovenskej republiky pre európske záležitosti ako gestorský výbor odporúča Národnej rade Slovenskej republiky schváliť návrh uznesenia k predmetnému materiálu. V zmysle záverov z rokovania výborov a gestorského výboru odporúča gestorský výbor prijať návrh uznesenia, ktorý je v prílohe tejto spoločnej správy. Spoločná správa výborov Národnej rady o prerokovaní Pozície Slovenskej republiky k strednodobému hodnoteniu Lisabonskej stratégie bola schválená uznesením Výboru Národnej rady Slovenskej republiky pre európske záležitosti č. 70 na 16. schôdzi konanej dňa 15. 3. Prednesiem návrh uznesenia k Pozícii Slovenskej republiky k strednodobému hodnoteniu Lisabonskej stratégie pre jarné zasadnutie Európskej rady: „Národná rada Slovenskej republiky schvaľuje Pozíciu Slovenskej republiky k strednodobému hodnoteniu Lisabonskej stratégie pre jarné zasadnutie Európskej rady.“ Vážený pán predsedajúci, prosím, otvorte rozpravu k tomuto bodu programu.
Kollár, Boris, predseda NR SR (2021-05-13):
S ďalšou faktickou poznámkou vystúpi pán poslanec Baránik. Nech sa páči, máte slovo.
Grausová, Natália, poslankyňa NR SR (2018-11-28):
Ďakujem pekne za slovo. Ja by som chcela doplniť, pán Blaha, že my máme, hovorí sa tu o pomáhaní migrantom v krajinách, v ktorých žijú. Samozrejme, ale my máme na prvom mieste záväzky voči občanom Slovenskej republiky, voči slovenským občanom, a nie voči migrantom. Chcem pod..., naša prvoradá povinnosť, naša psia povinnosť je riešiť chudobných ľudí, chudobných pracujúcich aj chudobných nezamestnaných na Slovensku. Riešiť nezamestnanosť na Slovensku, aby sme nemali, nemuseli zamestnávať cudzincov, pretože na prácu by sme mali dosť ľudí a aby nám neunikali mozgy do zahraničia. To je naša prvoradá povinnosť, a nie starať sa do migrantov v Afrike, či už sú chudobní, alebo nie, pretože toto nie je záležitosť 1-2 rokov, toto je záležitosť storočí, to, čo sa deje v Afrike. Ďakujem.